DA Den Europæiske Unions Tidende CE 88/4

(2004/C 88 E/0004)

SKRIFTLIG FORESPØRGSEL E-0084/03

af Carlos Bautista Ojeda (Verts/ALE) til Kommissionen

(23. januar 2003)

Om: EU's politik over for Marokko

Er Kommissionen under henvisning til, at Andalusien er en af de regioner i EU, der har den største ledighed, klar over, at alle de forhandlinger af enhver art, som har været ført med Marokko de seneste år — det være sig inden for landbrug, fiskeri, diplomatiske forbindelser, indvandringsspørgsmål eller narkotikahandel — på en eller anden måde berører Andalusien direkte enten på økonomisk eller socialt plan, eller hvad angår regionens image udadtil?

Anser Kommissionen det ikke for påkrævet, at EU i disse konkrete tilfælde hører eller i det mindste gør sig bekendt med de andalusiske myndigheders eller lokalregeringens holdning til disse forhandlinger?

Har Kommissionen kendskab til det politiske landskab i Andalusien? Er den orienteret om de vedvarende sammenstød mellem lokalregeringen og den statslige regering i Spanien? Er den klar over, at mange af dens afgørelser øger den politiske kløft mellem myndighederne på disse to niveauer, og at dette allerede har direkte, uheldige følger for udviklingen og økonomien i Andalusien?

Mener Kommissionen ikke, at mange af dens afgørelser indvirker negativt på udviklingen i en af de regioner, der har den største ledighed i EU?

Kommissionen anmodes om ikke at afgive et svar baseret på, at EU ikke har beføjelser på disse områder, og at forbindelserne mellem en stat og dennes regioner henhører under de enkelte medlemsstaters kompetenceområde. Syv en halv millioner andalusere — og EU-borgere — er trætte af, at EU's landbrugs-og fiskeriforhandlingerne med Marokko altid sker på deres bekostning.

Svar afgivet på Kommissionens vegne af Chris Patten

(26. februar 2003)

Kommissionen beklager det ærede medlems fejlagtige opfattelse af situationen og vil gerne delagtiggøre ham i følgende overvejelser:

— Forhandlingerne om fiskeri og landbrug med et hvilket som helst tredjeland ledes af Kommissionen på grundlag af et mandat, som medlemsstaterne har givet den via Rådet. Medlemsstaterne underrettes jævnligt om udviklingen i forhandlingerne og forventes at tilslutte sig de endelige resultater. I alle de forhandlinger, der har været ført tidligere, eller der føres for tiden, har Spanien forsvaret og forsvarer stadig Andalusiens interesser.

— Inden for rammerne af de beføjelser, der er nedfældet i traktaterne, har Kommissionen som en af sine vigtigste prioriteringer beskyttelsen af alle EU-borgeres, producenters så vel som forbrugeres interesser.

— Da EU er Marokkos vigtigste partner hvad angår handel, investeringer og støtte, er mulighederne for investeringer og handel øget i de seneste år takket være den associeringsaftale, der har været i kraft siden marts 2000.

— De glimrende forbindelser mellem EU og Marokko vedrører et bredere spektrum af områder, som gør det muligt for EU at drøfte bl.a. migrationsspørgsmål, især spørgsmålet om den illegale migration, som er et emne af stor vigtighed for Andalusien.

— På grund af sin økonomiske situation er Andalusien en af de største modtagere af midler fra EU's strukturfonde, herunder Interreg-midler, da regionen er en ydre grænseregion i EU.

Kommissionen håber, at ovennævnte argumenter vil kunne bidrage til at forsikre folk i Andalusien om, at EU tager fuldt hensyn til deres interesser